**ZMLUVA O DIELO**

uzatvorená podľa § 536 a nasl. Obchodného zákonníka túto zmluvu o dielo (ďalej len "**Zmluva**")

**„Prístavba chladiarne a mraziarne“**

1. **ZMLUVNÉ STRANY**
   1. **Zhotoviteľ**

Obchodné meno: **.....................................**

Sídlo: .....................................

IČO: .....................................

DIČ: .....................................

IČ DPH: .....................................

Zápis: .....................................

Bankové spojenie: .....................................

Číslo účtu: .....................................

Zastúpený: .....................................

(ďalej iba ako „**Zhotoviteľ**“)

* 1. **Objednávateľ**

Obchodné meno: **Zvolenská mliekareň s.r.o.**

Sídlo: T.G.Masaryka 8580, 960 01 Zvolen

IČO: 31629857

DIČ: 2020476766

IČ DPH: SK2020476766

Zápis: OR SR v OS BB, vložka č. 2752/S

Bankové spojenie: Tatra banka a.s., Hodžovo námestie 3, 811 06 Bratislava

Číslo účtu: IBAN: SK98 1100 0000 0029 4303 2963

Zastúpený: Juraj Blada, generálny riaditeľ a konateľ,

(ďalej len ako „**Objednávateľ**“)

kontaktná osoba za Objednávateľa: **.............................................................**

tel. č.: ...................................................

e-mail : …………………………………..

(ďalej len „**Objednávateľ**“);

1. **PREDMET ZMLUVY**
   1. Predmetom tejto Zmluvy je
      1. záväzok Zhotoviteľa zhotoviť pre Objednávateľa riadne a včas dielo – stavbu **„Prístavbu chladiarne a mraziarne“** (ďalej len „**Dielo**“), ktorá sa nachádza na pozemkoch parciel registra „C“, parcely č. 3210/8, 3210/ 29, 3210/39, 3210/56, katastrálne územie Zvolen, v rozsahu podľa bodu 2.2. Zmluvy, a to na základe projektovej dokumentácie – **Prístavba chladiarne a mraziarne - 7/2023** (ďalej len „**Projektová dokumentácia**“), a
      2. vypracovanie **Projektovej dokumentácie skutočného vyhotovenia Diela** vo formátoch a počte podľa bodu 7.4.,
      3. vypracovanie **Plánu bezpečnosti a ochrany zdravia pri práci** na zhotovovanom Diel vo formátoch a počte vyhotovení podľa bodu 6.2. tejto Zmluvy,
      4. vyhotovovanie **fotodokumentácie** o priebehu prác, ktorú je Zhotoviteľ povinný predkladať Objednávateľovi najmenej jedenkrát za mesiac so zisťovaním a potvrdzovaním objemov skutočne vykonaných prác,
      5. **geografické zameranie skutočného vyhotovenia Diela** odborne spôsobilou osobou vo formátoch a počtoch vyhotovení podľa bodu 7.4. Zmluvy,
      6. záväzok Objednávateľa zhotovené Dielo prevziať a **zaplatiť** Zhotoviteľovi cenu vo výške a spôsobom ďalej určeným v Zmluve.
   2. Dielom sa pre účely tejto Zmluvy rozumie vykonanie prác a dodanie technológie podľa bodu 2.1. tejto Zmluvy a **Plán,** dohodnutého predbežného časového harmonogramu, ktorý je prílohou č. 3.
   3. Zhotoviteľ je povinný zhotoviť Dielo v rozsahu uvedenom v bode 2.1. Zmluvy. Zhotoviteľ je oprávnený zrealizovať práce nad rámec rozsahu Diela vymedzeného v bode 2.1. Zmluvy len na základe predchádzajúceho písomného dodatku k tejto Zmluve podpísaného oboma Zmluvnými stranami (ďalej len „**Naviac práce**“).
   4. V prípade, že sa zo strany stavebného úradu vyžaduje kolaudácia Diela, obsahom záväzku Zhotoviteľa je ďalej aj účasť na kolaudačnom konaní a realizácia všetkých úkonov, potrebných k vydaniu kolaudačného rozhodnutia na Dielo, ktoré zhotovenie je predmetom tejto Zmluvy za účelom splnenia povinnosti uvedenej v tomto bode je Zhotoviteľ povinný poskytnúť Objednávateľovi požadovanú súčinnosť.
2. **ČAS PLNENIA PREDMETU ZMLUVY**
   1. Zhotoviteľ je povinný vykonať a odovzdať Dielo a poskytnúť všetko dohodnuté plnenie podľa bodu 2 Zmluvy **najneskôr do 17 mesiacov od nadobudnutia účinnosti tejto Zmluvy** alebo **do 31.3.2025,** podľa toho ktorá skutočnosť nastane skôr.
   2. Zhotoviteľ je povinný **začať s realizáciou** svojich prác na zhotovení **do 15 dní odo dňa nadobudnutia účinnosti** tejto Zmluvy.
   3. Zhotoviteľ je povinný vykonávať Dielo a ostatné zmluvná plnenie v súlade s touto Zmluvou a odovzdať ho po jeho riadnom dokončení v termínoch stanovených v Pláne vykonania Diela.
   4. Zmluvné strany vyhlasujú, že splnenie povinností Zhotoviteľa v skoršom termíne, než bolo stanovené v bode 5.1., nie je porušením povinnosti Zhotoviteľa podľa tejto Zmluvy.
3. **SPÔSOB A PODMIENKY ZHOTOVENIE DIELA**
   1. Zhotoviteľ je povinný vykonať Dielo a ostatné zmluvné plnenia vo vlastnom mene a na vlastnú zodpovednosť. V prípade, že niektoré časti plnenia bude vykonávať Subdodávateľ alebo akákoľvek iná osoba, zodpovedá za jej práce Zhotoviteľa tak, ako by ich vykonával sám.
   2. Zhotoviteľ je **povinný najneskôr do 10 kalendárnych dní** odo dňa nadobudnutia účinnosti Zmluvy:

* odovzdať Objednávateľovi **Plán bezpečnosti a ochrany zdravia pri práci** na zhotovení Diela v písomnej podobe v dvoch vyhotoveniach a v jednej verziu elektronickej podobe (Microsoft Word alebo PDF) na vhodnom pamäťovom médiu,
* zabezpečiť zodpovedného **stavbyvedúceho**, t.j. zástupcu Zhotoviteľa v zmysle § 46a Stavebného zákona,
* zabezpečiť **koordinátora Projektovej dokumentácie**.
  1. Zhotoviteľ je povinný pred začatím vykonávania prác na Diele a počas celej doby vykonávania Diela:
* preukázateľne poučiť všetkých pracovníkov (pri každom nástupe) pracujúcich na Diele o pravidlách bezpečnosti a ochrany zdravia pri práci,
* zabezpečiť **koordinátora bezpečnosti a ochrany zdravia pri práci** na Diele,
* zaistiť bezpečnosť práce a ochranu zdravia, a to najmä dodržovaním predpisov bezpečnosti a ochrany zdravia pri práca a požiarnej ochrany na pracovisku a zodpovedá za škody na zdraví a majetku, ktoré vznikli ich porušením Zhotoviteľovi, Objednávateľovi alebo tretím osobám.
  1. Zhotoviteľ je povinný:
* vždy dbať na jemu známe záujmy Objednávateľa a vykonať Dielo s odbornou starostlivosťou,
* dodržiavať podmienky týkajúce sa Diela stanovené Projektovej dokumentácii, v rozhodnutiach a vyjadreniach dotknutých orgánov a organizácii,
* vykonať Dielo svojimi pracovníkmi, pracovníkmi svojich subdodávateľov vybrané činnosti spĺňajúcich odbornú spôsobilosť, disponujúcimi platnými oprávneniami na výkon v zmysle zákona č.136/1995 Z.z. v znení neskorších predpisov o odbornej spôsobilosti na vybrané činnosti vo výstavbe počas celej doby potrebnej na vykonanie Diela,
* použiť len materiály, ktoré budú spĺňať parametre zákona číslo 133/2013 Z.z. o stavebných výrobkoch a zmene a doplnení niektorých zákonov v znení neskorších predpisov; materiály, stavebné diely a výrobky zabezpečované Zhotoviteľom musia byť dokladované certifikátmi zhody v zmysle uvedeného zákona,
* použiť materiál a výrobky I. triedy kvality, s predpísanou dobou záruky, skúškami a atestmi, ktoré majú také vlastnosti, aby v čase predpokladanej životnosti Diela bola pri bežnej údržbe zaručená požadovaná mechanická pevnosť a stabilita, požiarna bezpečnosť, hygienické požiadavky, ochrana života, zdravia a životného prostredia,
* pri vykonávaní Diela dodržiavať STN, EN a predpisy týkajúce sa ochrany životného prostredia, zdravia a bezpečnosti práce, požiarnej ochrany, s ohľadom aj všetky osoby nachádzajúce sa na Stavenisku, nie len vlastných Pracovníkov. Pokiaľ porušením týchto predpisov vznikne akákoľvek škoda, nesie za ňu zodpovednosť Zhotoviteľ,
* dodržiavať technické špecifikácie, právne a technické predpisy a vyhlášky platné v SR,
* uložiť podzemné vedenia a zariadenia v súlade s platnými normami a predpismi, v opačnom prípade takéto zariadenia nebudú Objednávateľom prevzaté a bude nariadené ich opätovné uloženie podľa predpisov, a to na náklady Zhotoviteľa,
* písomne oznámiť Objednávateľovi všetky zmeny a skutočnosti, ktoré majú vplyv alebo súvisia splnením tejto Zmluvy alebo akýmkoľvek spôsobom s touto Zmluvou súvisia alebo môžu súvisieť, a to bez zbytočného odkladu avšak najneskôr do 10 kalendárnych dní odo dňa ich vzniku. Zmluvné strany následne bez zbytočného odkladu prerokujú ďalšie možnosti a spôsoby plnenia tejto Zmluvy,
* poskytnúť súčinnosť podľa požiadaviek Objednávateľa pre povoľovanie, realizáciu, skúšky a schvaľovanie vyhradených technických zariadení,
* zabezpečiť napojenie na rozvody exitujúcich prevádzkových médií (voda, elektrická energia) vrátane meracích miest a certifikovaných meračov na meranie energií na svoje náklady, Objednávateľ bude znášať náklady spojené so spotrebou na základe meračov,
* vytýčiť už existujúce podzemné vedenia inžinierskych sieti a zariadení, podľa podmienok uvedených v jednotlivých povoleniach a stanoviskách príslušných správcov inžinierskych sietí a zariadení, zabezpečiť ich primeranú ochranu a v prípade narušenia ich vedení resp. ochranných pásiem mimo Projektovej dokumentácie na vlastné náklady bezodkladne zabezpečiť nápravu,
* zabezpečiť, aby sa na vykonávaní prác na Diele podieľali a pohybovali výlučne osoby, ktoré sú v pracovnoprávnom alebo inom právnom vzťahu k Zhotoviteľovi, jeho Subdodávateľom (s výnimkou osôb, v prípade ktorých to umožňujú ustanovenia tejto Zmluvy).
  1. Kvalita dodávky Diela musí zodpovedať požiadavkám Projektovej dokumentácie stavby, platným zákonom, vyhláškam, všeobecne platným predpisom, technickým resp. odborným normám, oznámeniam k ohláseniu stavebných úprav, stavebným povolenia a ďalším rozhodnutiam Orgánov verejnej správy.
  2. Zhotoviteľ je povinný nepoužívať technológie, drobnú i veľkú mechanizáciu pre montáže a stavebné práce, ktoré sú v rozpore s platnými technickými, bezpečnostnými alebo hygienickými predpismi a všeobecne záväznými normami; nepripustiť do prevádzky stroje a mechanizáciu s neplatnou revíziou, ktoré svojim technickým stavom nezodpovedajú schváleným podmienkam.
  3. Zhotoviteľ je povinný prevziať **Stavenisko** od Objednávateľa najneskôr **do 10 dní od nadobudnutia účinnosti Zmluvy.**
  4. Všetky práce na existujúcich inžinierskych sieťach a zariadeniach vykoná Zhotoviteľ po vydaní súhlasu správcom inžinierskych sietí alebo zariadenia, za podmienok daných správcami inžinierskych sietí a za dozoru správcu počas vykonávania týchto prác.
  5. Vytýčenie stavby a iné meračské práce, potrebné pre vykonanie Diela zabezpečuje Zhotoviteľ odborne spôsobilými osobami a zodpovedá za presné vytýčenie a umiestnenie Diela. Náklady na meračské práce, vytýčenie a sondáž vedení znáša Zhotoviteľ.
  6. Pokiaľ sa kedykoľvek v priebehu vykonávania prác zistí chybná poloha, chybné výšky, rozmery alebo umiestnenie akejkoľvek časti Diela, Zhotoviteľ je povinný taká vadu na vlastné náklady odstrániť a dať Dielo do súladu s Projektovou dokumentáciou k spokojnosti Objednávateľa bez ohľadu na to, či je k náprave vyzvaný Stavebným dozorom alebo nie. Kontrola vytýčenia jednotlivých parametrov Diela (napr. výšky) vykonaná Objednávateľom nezbavuje Zhotoviteľa jeho zodpovednosti za presnosť vytýčenia, či správnosť ostatných realizovaných prác. Zhotoviteľ je povinný starostlivo udržiavať všetky smerové a výškové body, zameriavacie konštrukcie, vytyčovacie kolíky a klince a ďalšie predmety, príp. označenia použité pre vytyčovanie objektov.
  7. Objednávateľ je povinný zabezpečiť Zhotoviteľovi bezplatné užívanie Staveniska v nevyhnutnom rozsahu počas doby určenej na vykonanie Diela.
  8. V cene za zhotovenie Diela sú obsiahnuté aj všetky náklady spojené s vybudovaním, prevádzkou, údržbou a vyprataním staveniska Zhotoviteľom. Ako súčasť staveniska je Zhotoviteľ povinný vytvoriť zástupcom Objednávateľa a vedeniu stavby vhodné materiálne podmienky potrebné pre riadny výkon Stavebného a autorského dozoru a pre konanie kontrolných dní stavby.
  9. Zhotoviteľ je povinný:
* zabezpečiť osvetlenie Staveniska počas vykonávania Diela a súvisiaceho plnenia podľa Zmluvy,
* zabezpečiť prevádzkové, sociálne, výrobné a iné potrebné zariadenia Staveniska,
* udržiavať na Stavenisku a príjazdových komunikáciách čistotu a poriadok, odstraňovať odpady a nečistoty vzniknuté činnosťou,
* **vypratať Stavenisko do 14 kalendárnych** **dní** odo dňa odovzdania Diela všetkého zmluvného plnenia bez Vád a nedorobkov Diela.
  1. Pracovníci Objednávateľa sú oprávnení vstupovať na Staveniska, len pokiaľ na Stavenisku vykonávajú práce podľa pokynov Zhotoviteľa alebo sú poverení funkciou Stavebného dozoru alebo inou kontrolnou a dozornou činnosťou a preukážu sa príslušným oprávnením vydaným Objednávateľom alebo služobným preukazom Objednávateľa. Iné osoby musia mať okrem oprávnenia na Stavenisku zabezpečené aj sprevádzanie Objednávateľom.
  2. Zhotoviteľ sa zaväzuje strpieť výkon kontroly (auditu) oprávnenými osobami, spočívajúcej v overovaní priebehu realizácie Diela a súvisiaceho plnenia v súvislosti podmienkami zmluvy o poskytnutí nenávratného finančného príspevku uzatvorenej medzi Poskytovateľom nenávratného finančného príspevku a Objednávateľom a poskytnúť im potrebnú súčinnosť. Zhotoviteľ je povinný túto skutočnosť zahrnúť aj do zmlúv uzatvorených medzi ním a Subdodávateľmi v súvislosti s vykonaním Diela a zároveň je povinný zabezpečiť splnenie tejto povinnosti zo strany všetkých subdodávateľov Subdodávateľa.
  3. Stavebný dozor Objednávateľa pre vykonanie bude vykonávať osoba s platným osvedčením a je oprávnený najmä:
* vykonávať technickú, vecnú, zmluvnú kontrolnú činnosť počas realizácie Diela,
* sledovať spôsob a postup realizácie Diela a zaznamenávať ho v Stavebnom denníku, sledovať či stavebné práce a ostatné plnenia podľa Zmluvy sa vykonávajú podľa Projektovej dokumentácie, stavebného povolenia, podľa tejto Zmluvy dohovorených podmienok STN, EN, všeobecne záväzných právnych predpisov a v súlade s rozhodnutiami Orgánov verejnej správy, vyžadovať plnenia tejto Zmluvy,
* dozerať na riadnu inštaláciu a prevádzku technického vybavenia na stavbe, vhodnosť ich použitia,
* odkontrolovať dodržiavanie odporúčaných technologických postupov, do Stavebného denníka vykonávať zápisy o odchýlkach a vyžadovať nápravu, v spolupráci s projektantom a Zhotoviteľom navrhovať a robiť opatrenia na odstránenie prípadných vád a nedorobkov, ktoré sa vyskytnú v priebehu dodávania Diela,
* dozerať na použitie správnych a kvalitných materiálov a výrobkov ako aj ich odborné uskladnenia,
* počas realizácie vykonávať kontrolné merania,
* nie je v žiadnom prípade oprávnený meniť podmienky dohodnuté pre realizáciu diela, a iné.
  1. Zhotoviteľ je povinný viesť odo dňa začatia realizácie Diela o prácach, a dodávkach, ktoré vykonáva, **Stavebný denník**. Do Stavebného denníka sa zapisujú všetky rozhodujúce skutočnosti týkajúce sa realizovaného Diela. Zhotoviteľ je povinný predložiť Objednávateľovi denný záznam najneskôr nasledujúci deň po zápise. Objednávateľ je oprávnený najneskôr do 3 pracovných dní od predloženia záznamu v Stavebnom denníku poznačiť svoj súhlas, prípadne nesúhlas s obsahom denného záznamu, a to s uvedením dôvodov nesúhlasu. Stavebný denník sa vedie do doby odovzdania a prevzatia Diela a uchováva sa minimálne do doby uplynutia lehoty na uplatnenie práv zo zodpovednosti za vady, resp. zo záruky. V priebehu pracovného času musí byť stavebný denník na stavbe trvalo prístupný.
  2. Zhotoviteľ sa zaväzuje, že písomne vyzve Objednávateľa **3 pracovné dni vopred k obhliadke**, a kontrole tých častí Diela, ktoré Objednávateľ počas realizácie Diela určí zápisom v Stavebnom denníku. Zhotoviteľ je povinný vždy vyzvať Objednávateľa aj prostredníctvom zápisu v Stavebnom denníku **na preverenie prác**, ktoré budú **ďalším postupom prác zakryté** alebo sa stanú neprístupnými, a to aspoň **3 pracovné dni vopred**. Ak Zhotoviteľ nesplní uvedenú povinnosť, je povinný umožniť Objednávateľovi vykonanie dodatočnej kontroly a znášať náklady s tým spojené.

1. **ODOVZDANIE A PREVZATIE DIELA**
   1. Dielo sa považuje za vykonané a odovzdané Objednávateľovi dňom podpísania **Protokolu o odovzdaní a prevzatí Diela** bez zjavných Vád oboma Zmluvnými stranami.
   2. Zhotoviteľ sa zaväzuje vyzvať Objednávateľa aspoň **5 pracovných dn**í vopred k účastí na skúšobnej prevádzke a revíznych skúškach Diela alebo jeho časti, pričom účasť Zhotoviteľa na týchto skúškach je povinná. Zhotoviteľ je povinný viesť podrobný technický záznam o vykonaných skúškach a odovzdať ich Objednávateľovi.
   3. Zhotoviteľ sa zaväzuje **najmenej 10 pracovných dní** pred odovzdaním celého Diela vyzvať Objednávateľa na jeho prevzatie, a to zápisom do Stavebného denníka a písomným oznámením, že časť Diela alebo celé Dielo je pripravené k odovzdaniu.
   4. Súčasne s výzvou na prevzatie diela doručí Zhotoviteľ Objednávateľovi v dvoch vyhotoveniach všetky doklady súvisiace s vykonaním Diela, pokiaľ už neboli Objednávateľovi preukázateľne odovzdané, a to predovšetkým:

* projektovú dokumentáciu skutočného vyhotovenia v dvoch listinných vyhotoveniach a elektronickom vyhotovení vo formáte .dwg (výkresová časť) a formáte .doc/.docx alebo .xls/ .xlsx (textová a tabuľková časť) a vo formáte .pdf (výkresová, textová, tabuľková časť spolu) v dvoch vyhotoveniach na vhodných pamäťových médiách,
* fotodokumentáciu o priebehu stavebných a realizačných prác v jednom elektronickom vyhotovení na vhodnom pamäťovom médiu,
* geodetické zameranie skutočného vyhotovenia Diela v troch listinných vyhotoveniach a jednom elektronickom vyhotovení vo formáte .dgn a .dwg na vhodnom pamäťovom médiu,
* zápisnice a osvedčenia o vykonaných skúškach použitých výrobkov a materiálov, vrátane atestov a certifikátov použitých materiálov,
* stavebné denník – druhý prepis všetkých strán,
* revízne správy u vyhradených technických zariadení a skúšobné protokoly a atesty,
* doklady o zabezpečení likvidácie odpadov, ktoré vznikli stavebnými prácami, v súlade s platným zákonom o odpadoch, v čase vykonania Diela,
* ďalšie doklady, ktoré sú potrebné k užívaniu Diela,
* návrh Protokolu o odovzdaní a prevzatí Diela.
  1. **Objednávateľ má lehotu 14 dní na prezretie Diela a dokumentácie pred podpisom odovzdávajúceho protokolu.** Objednávateľ prevezme dielo po výzve zhotoviteľa po odstránení Vád a nedorobkov.
  2. Objednávateľ nemusí prevziať Dielo alebo jeho časť, ak nie je riadne vykonané, najmä ak v čase, kedy má dôjsť k odovzdaniu a prevzatiu Diela alebo jeho časti, vykazuje Dielo alebo jeho časť vady alebo nedorobky.
  3. Vadou sa rozumie aj odchýlka v kvalite, rozsahu alebo parametroch Diela stanovených Projektovou dokumentáciou, touto Zmluvou, všeobecne záväznými právnymi predpismi alebo technickými normami.
  4. Nedorobkom sa rozumie aj nedokončená práca oproti Projektovej dokumentácii. Na účely uplatňovania nárokov zo záruky za Dielo sa nedorobky považujú za vady Diela.
  5. O odovzdaní a prevzatí Diela sú Zmluvné strany povinné po prezretí Diela Objednávateľom spísať protokol, ktorý podpíšu oprávnené osoby Zmluvných strán.
  6. Zhotoviteľ je povinný odstrániť vady, ktoré boli zistené pri preberacom konaní a sú uvedené v Protokole o odovzdaní a prevzatí Diela, a to v lehote dohodnutej písomne s Objednávateľom, inak v lehote primeranej rozsahu a povahe týchto vád. Zhotoviteľ je **povinný Vady a nedorobky** Diela **odstrániť najneskôr do 30 dní od ich zistenia.**
  7. V prípade, že Zhotoviteľ nezačne práce na odstraňovaní týchto vád včas alebo ich včas neodstráni, je Objednávateľ oprávnený objednať si ich odstránenie na náklady Zhotoviteľa u tretej osoby alebo vady odstrániť sám na náklady Zhotoviteľa, pričom je oprávnený uhradiť náklady potrebné na odstránenie takýchto vád z prostriedkov Zádržného.

1. **CENA DIELA**
   1. Celková cena Diela zahŕňa všetky plnenie realizované na základe tejto Zmluvy v zmysle bodu 2.1 Zmluvy:

|  |  |
| --- | --- |
| Cena bez DPH |  |
| DPH 20% |  |
| Cena s DPH |  |

**Cena Diela je konečná a zahŕňa všetky náklady, a aj vedľajšie rozpočtové náklady.**

1. **PLATOBNÉ PODMIENKY**
   1. **Objednávateľ** uhradí Zhotoviteľovi Cenu Diela na základe skutočne a riadne vykonaných prác, a ostatného dohodnutého plnenia, a to aj po častiach.
   2. Zhotovite**ľ** si pre účely stanovenia nárokovanej Ceny Diela písomne **odsúhlasí** so Stavebným dozorom a zástupcom Objednávateľa **Zoznam vykonaných prác a súpis dodávok** za príslušné obdobie, **najneskôr do 5 pracovných dní** nasledujúceho mesiaca po skončení mesiaca.
   3. Zhotoviteľ je povinný vystaviť **faktúru 1x do mesiaca** za odsúhlasené práce a dodávky v zmysle dohody Zmluvných strán alebo vždy po dokončení a prevzatí časti Diela v zmysle bodu 9.2.najneskôr **do 15 dní nasledujúceho mesiaca**.
   4. Ku každej faktúre ja Zhotoviteľ povinný priložiť:

* odpočet položiek, ktorý sa stanoví nasledovne: od celkového množstva s odpočíta rozsah doposiaľ vykonaného a fakturovaného množstva dotknutej položky s uvedením zostatku za vykonanie,
* dodacie listy ku všetkým materiálom použitým a zabudovaným v rámci vykonanie Diela v súlade s bodom 9.2.,
* atesty, revízne správy, certifikáty, osvedčenia a skúšky použitých materiálov a technológií v súlade s platnými predpismi a normami,
* stavebným dozorom a Objednávateľom písomne odsúhlasený Zoznam vykonaných prác a súpis dodávok za príslušné obdobie a fotodokumentáciu fakturovaných častí.
  1. Zhotoviteľ je povinný predložiť Zoznam prác spolu s ich fotodokumentáciu k jednotlivým účtovným dokladom aj v elektronickej forme (Microsoft Excel) na vhodnom pamäťovom médiu (USB) alebo elektronickou poštou (Microsoft Outlook).
  2. Zhotoviteľ je povinný predkladať účtovné doklady ako i podklady k týmto účtovným dokladom **v mene EUR.**
  3. Faktúra ako platobný doklad musí obsahovať všetky náležitosti daňového dokladu podľa zákona č. 222/20004 Z.z. o dani z pridanej hodnoty.
  4. Ak faktúra nebude obsahovať všetky náležitosti podľa Zmluvy alebo bude obsahovať nesprávne či neúplné údaje a doklady, je Objednávateľ oprávnený ju do 5 pracovných dní odo dňa jej prevzatia odoslať na doplnenie a opravenie Zhotoviteľovi. Splatnosť takto vystavenej a vrátenej faktúry sa ruší a nová splatnosť faktúry začne plynúť dňom doručenia opravenej a správnej faktúry Objednávateľovi.
  5. Zhotoviteľ pre účely DPH zodpovedá za škodu spôsobenú Objednávateľovi nesprávnou klasifikáciou realizovaných prác a dodaných vecí.
  6. Vykonané Naviac práce pôvodne nezahrnuté do Diela budú fakturované osobitne po ich predchádzajúcom vecnom, cenovom a termínovom odsúhlasení Zmluvnými stranami. Zhotoviteľ sa zaväzuje pri oceňovaní Naviac prác použiť rovnakú metodiku a jednotkové ceny tak, ako ich použil pri spracovaní svojej ponuky v rámci rozpočtu.
  7. Záverečnú faktúru je zhotoviteľ oprávnený vystaviť až po dokončení celého Diela a po prevzatí Diela Objednávateľom. Po vystavení záverečnej faktúry nie je Zhotoviteľ oprávnený vystaviť Objednávateľovi žiadnu ďalšiu faktúru, ktorou by fakturoval cenu prác a dodávok vykonaných na Diele pred odovzdaním Diela Objednávateľovi.

1. **REALIZAČNÁ ZÁBEZPEKA A BANKOVÁ ZÁRUKA**
   1. Zmluvné strany sa dohodli, že Zhotoviteľ je povinný najneskôr dňom podpisu Zmluvy o dielo oboma stranami zložiť na bankový účet Objednávateľa uvedený v záhlaví Zmluvy **Zábezpeku** vo výške **5% z Ceny diela bez DPH**, pričom Zábezpeka bude uložená na príslušnom účte až do doby uplynutia posledného dňa vykonania Diela či na ostatné plnenie realizované Zhotoviteľom podľa tejto Zmluvy.
   2. Zložená zábezpeka slúži na krytie všetkých finančných nárokov Objednávateľa majúcich pôvod v tejto Zmluve, najmä na krytie:

* nároku Objednávateľa na zaplatenie zmluvnej pokuty či náhrady škody,
* nároku Objednávateľa na odstránenie Vád Diela, ktorý nebol uspokojený zádržným, na krytie ktorých udelil Zhotoviteľ súhlas.
  1. V súlade s účelom, na ktorý je Zábezpeka určená je Objednávateľ oprávnený túto použiť najskôr v deň, v ktorý sa Zhotoviteľ dostal do omeškania so splnením nároku Objednávateľa alebo v deň, v ktorý vznikol nárok Objednávateľa na plnenie zo Zábezpeky z iného dôvodu alebo v deň, kedy na krytie daného plnenia zo Zábezpeky udelil Zhotoviteľ Objednávateľovi písomný súhlas, a to až do vyčerpania celej zloženej Zábezpeky.
  2. V prípade použitia Zábezpeky alebo jej časti Objednávateľom je Zhotoviteľ povinný najneskôr do 5 pracovných dní odo dňa doručenia písomnej výzvy Objednávateľa doplniť Zábezpeku na dohodnutú dobu jej trvania do výšky podľa bodu 8.1 Zmluvy.
  3. Objednávateľ vráti na účet Zhotoviteľa Zábezpeku alebo jej nespotrebovanú časť najskôr do 5 pracovných dní po prevzatí a odovzdaní Diela bez Vád či ostatné plnenie realizované Zhotoviteľom podľa tejto Zmluvy. Ak tak Objednávateľ neurobí bez zvláštnej iniciatívy, Zhotoviteľ je oprávnený ho na vrátenie zábezpeky vyzvať po uplynutí dohodnutej doby trvania Zábezpeky a Objednávateľ je povinný ju vrátiť na účet Zhotoviteľa najneskôr do 30 kalendárnych dni odo dňa doručenia písomnej výzvy Zhotoviteľa na jej zaplatenie.
  4. Pre vylúčenie akýchkoľvek pochybností Zhotoviteľ vyhlasuje, že je uzrozumený s tým, že finančné prostriedky poskytnuté ako Zábezpeka nebudú počas celej záručnej doby úročené a Objednávateľ ich vráti bez navýšenia o úrok.
  5. Prípadné odstúpenie od Zmluvy ktoroukoľvek zo Zmluvných strán nemá vplyv na trvanie zloženej Zábezpeky, ak sa Zmluvné strany nedohodnú inak.
  6. Zmluvné strany sa dohodli, že Zhotoviteľ je oprávnený namiesto zloženia Zábezpeky predložiť Objednávateľovi **Bankovú záruku** vystavenú podľa bodu 8.9 Zmluvy o dielo.
  7. Banková záruka musí byť neodvolateľná s povinnosťou plnenia na prvú výzvu a bez námietok, ktorej jedinou podmienkou čerpania bude žiadosť Objednávateľa, a ktorá bude
* vystavená najmenej na sumu uvedenú v bode 8.1 Zmluvy,
* vystavená na obdobie až do **Protokolu o prevzatí a odovzdaní Diela bez vád**, a je vopred odsúhlasená Objednávateľom.
  1. Banková záruka slúži na krytie všetkých finančných nárokov Objednávateľa majúcich pôvod v tejto Zmluve v rovnakom rozsahu, ako by slúžila Zábezpeka.
  2. V súlade s účelom, na ktorý je Banková záruka určená je Objednávateľ oprávnený túto použiť najskôr v deň, v ktorý sa Zhotoviteľ dostal do omeškania so splnením nároku Objednávateľa alebo v deň, v ktorý vznikol nárok Objednávateľa na plnenie z Bankovej záruky z iného dôvodu alebo v deň, kedy na krytie daného plnenia z Bankovej záruky udelil Zhotoviteľ Objednávateľovi písomný súhlas a to až do vyčerpania celej Bankovej záruky.
  3. V prípade použitia Bankovej záruky pred uplynutím doby, na ktorú má byť zriadená, je Zhotoviteľ povinný najneskôr do 10 pracovných dní odo dňa doručenia písomnej výzvy Objednávateľa obnoviť sumu Bankovej záruky, resp. doručiť Zhotoviteľovi novú Bankovú záruku do výšky podľa bodu 8.1 Zmluvy.
  4. Všetky náklady spojené s vystavením Bankovej záruky a jej obstarávaním je povinný zaplatiť Zhotoviteľ.
  5. Ostatné ustanovenia o Zábezpeke platia obdobne aj pri Bankovej záruke.

1. **PRECHOD VLASTNÍCKYCH PRÁV**

Vlastnícke právo k predmetu diela nadobúda Objednávateľ dňom podpísania Protokolu o odovzdaní a prevzatí oboma zmluvnými stranami a zaplatení celkovej sumy vrátane DPH (ak je uplatniteľné vo vzťahu k predávajúcemu). Pre určenie dňa prechodu vlastníckeho práva platí neskorší z týchto dvoch dátumov.

1. **ZÁRUKA**
   1. Zhotoviteľ poskytuje na Dielo záruku. Zhotoviteľ zodpovedá za to, že zhotovené Dielo bude mať počas celej záručnej doby vlastnosti dohodnuté touto Zmluvou a bude vyhovovať požiadavkám technických noriem a všeobecne záväzných právnych predpisov. Zhotoviteľ zodpovedá za vady, ktoré má Dielo v čase jeho odovzdania Objednávateľovi, a za vady, ktoré vznikli počas záručnej doby.
   2. Záručná doba začína plynúť odo dňa nasledujúceho po podpise protokolu o odovzdaní a prevzatí diela zmluvnými stranami. **Záručná doba sa končí uplynutím 60 mesiacov** plynúcich od odovzdania **celej stavby Diela** Objednávateľovi. **Pri výrobkoch, zabudovaných materiáloch, prvkoch sa končí záručná doba** uplynutím doby zhodnej s dĺžkou záručnej doby poskytovanej ich výrobcom, **minimálne však doby 24 mesiacov** plynúcej odo dňa odovzdania celej stavby Diela Objednávateľovi.
   3. Zhotoviteľ sa zaväzuje začať s odstraňovaním prípadných vád Diela bez zbytočného odkladu po doručení oznámenia vady Objednávateľom, **pri vadách ohrozujúcich prevádzku stavby** alebo vyvolávajúcich nebezpečenstvo vzniku bezprostrednej škody **do 24 hodín od doručenia oznámenia** vady Objednávateľom. Zhotoviteľ sa zaväzuje **odstrániť vadu** v čo najkratšom technicky možnom čase, vždy však **najneskôr do 7 dní** od doručenia oznámenia vady Objednávateľom, pokiaľ sa nedohodol s Objednávateľom inak. Pri vadách Diela uvedených v protokole o odovzdaní a prevzatí Diela sa za doručenie oznámenia vady Zhotoviteľovi považuje podpísanie tohto Protokolu oboma Zmluvnými stranami.
2. **ZMLUVNÉ POKUTY**
   1. Ak Zhotoviteľ nevykoná a neodovzdá Dielo riadne (bez vád) a včas, Objednávateľ môže žiadať zaplatiť od Zhotoviteľa **zmluvnú pokutu vo** výške **0,1% z celkovej ceny Diela** vrátane DPH **za každý začatý deň omeškania** s odovzdaním Diela riadne (bez vád) a včas, okrem prípadu, že omeškanie nastalo v dôsledku okolností majúcich povahu vyššej moci (prírodná katastrofa, vojna, atď.).
   2. **Ak je Zhotoviteľ v omeškaní dodania diela viac ako 60 dní**, Objednávateľ môže žiadať zaplatiť od Zhotoviteľa **zmluvnú pokutu vo výške 20% z celkovej ceny** Diela vrátane DPH, okrem prípadu, že omeškanie nastalo v dôsledku okolností majúcich povahu vyššej moci (prírodná katastrofa, vojna, atď.). Uplatnenie zmluvnej pokuty podľa tohto odseku nevylučuje uplatnenie zmluvnej pokuty podľa odseku 14.1.
   3. Ak Zhotoviteľ nezačne odstraňovať Objednávateľom oznámenú vadu včas, alebo ak Zhotoviteľ neodstráni vadu včas, je Zhotoviteľ povinný Objednávateľovi zaplatiť zmluvnú pokutu vo výške 1000,- Eur za každú vadu a každý začatý deň omeškania až do dňa, kedy Zhotoviteľ pristúpi k odstraňovaniu vady.
   4. Zhotoviteľ je povinný zmluvné pokuty zaplatiť v deň, kedy na ne vznikne nárok. Nárokom na zaplatenie zmluvnej pokuty nie je dotknutý nárok oprávnenej strany na náhradu škody spôsobenej porušením povinnosti zabezpečenej zmluvnou pokutou, a to ani škody presahujúcej výšku zmluvnej pokuty.
   5. Za omeškanie s úhradou faktúr môže Zhotoviteľ žiadať od Odberateľa úrok z omeškania vo výške 0,5% z nezaplatenej čiastky za každý deň omeškania.
3. **POISTENIE**
   1. Zhotoviteľ uzavrie poistnú zmluvu s poisťovňou vzťahujúcou sa na jeho zodpovednosť za škodu spôsobenú voči tretím stranám a na jeho odbornú zodpovednosť – stavebno-montážne práce.
   2. Poistná zmluva Zhotoviteľa týkajúca sa **zodpovednosti za škody** **spôsobené voči tretím stranám**, **zodpovednosti za škodu spôsobenú** v súvislosti so **stavebno-montážnymi prácami** vykonávanými Zhotoviteľom, vrátane Subdodávateľov, na majetku Objednávateľa a tretích strán všetkých vecí, ktoré sú vo vlastníctve, v starostlivosti, opatrovaní alebo pod kontrolou Objednávateľa alebo Zhotoviteľa (najmä krytie škôd spôsobených poškodením, zničením, odcudzením, neodbornosťou, stratou časti Diela) pokrývajúca mimo iného telesné zranenia a škody na hmotnom majetku, musí byť uzatvorená **na poistnú čiastku minimálne vo výške zodpovedajúcej Cene Diela**.
   3. Zhotoviteľ musí predložiť Objednávateľovi doklad o platnej uzavretej poistnej zmluve pri podpise Zmluvy.
   4. Toto poistné krytie musí byť platné po celú dobu realizácie Diela, až do podpisu **Protokolu o odovzdaní a prevzatí Diela bez vád** oboma Zmluvnými stranami.
4. **DÔVERNOSŤ A OBCHODNÉ TAJOMSTVO**
   1. Zhotoviteľ sa zaväzuje zachovávať mlčanlivosť o dôverných informáciách, že nesprístupní, ani nepoužije žiadnu informáciu výrobnej, technickej a/alebo obchodnej povahy, s ktorou sa zoznámi alebo získa v súvislosti s plnením tejto Zmluvy. S výnimkou prípadov, kedy Objednávateľ udelí predchádzajúci súhlas s takýmto sprístupnením alebo použitím Dôvernej informácie.
   2. Za dôverné informácie sa podľa § 513 Obchodného zákonníka považujú technické riešenia, výkresy, návody, projektová dokumentácia, modely, metódy výpočtu, jednotkové ceny, vzory, fotky a iné média, a pod..
   3. Medzi Dôverné informácie nepatria žiadne informácie, ktoré sú v dobe ich sprístupnenia alebo použitia bežne dostupné verejnosti.
   4. V prípade preukázania porušenia mlčanlivosti alebo obchodného tajomstva má Objednávateľ právo voči Zhotoviteľovi uplatniť nárok na zmluvnú pokutu vo výške 10.000,- Eur (a to osobitne za každý jednotlivý prípad porušenia).
5. **VYŠŠIA MOC**
   1. Na účely tejto Zmluvy sa za vyššiu moc považujú prípady, ktoré nie sú závislé od vôle zmluvných strán a zmluvné strany ich nemôžu ovplyvniť. Ide o mimoriadnu a neodvrátiteľnú udalosť mimo kontrolu Zmluvnej strany, ktorá sa na ňu odvoláva a ani s odbornou starostlivosťou sa nemohla predvídať. Takéto udalosti sú napríklad, pričom uvedený zoznam nie je vyčerpávajúci: vojna, mobilizácia, povstanie, revolúcia, operácia vojnového charakteru, občianska vojna, prírodné katastrofy (zemetrasenie, cyklóny, povodne, záplavy, požiare, živelné pohromy), dopravné embargá, štrajky a pod.
   2. O vzniku a zániku Vyššej moci a jej príčinách upovedomí Zmluvná strana odvolávajúca sa na Vyššiu moc najneskôr do 5 kalendárnych dní odo dňa, kedy sa o jej vzniku dozvedela druhú Zmluvnú stranu. Odvolávajúca sa Zmluvná strana na Vyššiu moc je povinná predložiť aj dôveryhodný dôkaz o tejto skutočnosti.
   3. Ak sa plnenie tejto zmluvy stane nemožným do 12 mesiacov od vyskytnutia sa vyššej moci, strana, ktoré sa bude chcieť odvolať na vyššiu moc, požiada druhú stranu o úpravy zmluvy dodatkom. Ak nedôjde k dohode, má strana, ktorá sa odvolala na vyššiu moc, právo odstúpiť od Zmluvy.
6. **BEZPEČNOSŤ A OCHRANA ZDRAVIA PRI PRÁCI a OCHRANA PRED POŽIARMI (BOZP a OPP)** 
   1. Zhotoviteľ musí počas celej doby trvania tejto zmluvy dodržiavať všetky platné legislatívne predpisy z oblasti bezpečnosti a ochrany zdravia pri práci (BOZP) a ochrany pred požiarmi (OPP) a je povinný bez zbytočného odkladu určiť koordinátora BOZP a OPP.
   2. K vykonávaniu špecifických prác (práca s otvoreným ohňom, zváračské práce) v objekte spoločnosti sa vyžaduje písomné povolenie vydané príslušnou zodpovednou osobou OPP. Bez tohoto povolenia nie je možné prácu začať. Je zakázané vstupovať do priestoru, zdržiavať sa v priestore a vykonávať činnosť, ktorá by mohla bezprostredne ohroziť život alebo zdravie zamestnancov Objednávateľa mimo určený priestor na plnenie predmetu zmluvy.
   3. S ostatnými predpismi a internými pokynmi Objednávateľa budú vedúci zamestnanci a ostatní zamestnanci Zhotoviteľa oboznámení pred nástupom k výkonu prác poverenou osobou Objednávateľa. Oboznámenie ďalších zúčastnených zamestnancov s týmito predpismi a pokynmi zaistia vedúci zamestnanci Zhotoviteľa. Všetci zamestnanci, ktorí sa budú podieľať na vykonávaní prác, sú povinní sa týmito predpismi a pokynmi riadiť.
   4. Zhotoviteľ odovzdá Objednávateľovi pred nástupom k výkonu práce **písomné posúdenie bezpečnostných rizík** všetkých jeho činností, ktoré budú vykonávané v rámci zmluvy vrátane stanovených osobných ochranných pracovných prostriedkov (OOPP), tak isto predloží odbornú spôsobilosť potrebnú na výkon činnosti - platné preukazy, osvedčenia, doklady o odbornej spôsobilosti v zmysle platnej legislatívy SR.
   5. Zhotoviteľ je plne zodpovedný za bezpečnosť a ochranu zdravia pri práci, ochranu pred požiarmi za svojich zamestnancov pri prácach, ktoré sú predmetom zmluvy (vrátane jeho subdodávateľov) a sú vykonávané na preukázateľne prevzatom pracovisku resp. stavenisku.
   6. Zamestnanci Zhotoviteľa sú povinní dodržiavať právne a ostatné predpisy na zaistenie BOZP a predpisy OPP pri prácach, ktoré sú predmetom zmluvy. Za oboznámenie z vyššie uvedených predpisov, kvalifikáciu, zdravotnú spôsobilosť svojich zamestnancov vrátane subdodávateľov a za inú odbornú spôsobilosť potrebnú pre výkon zmluvných činností zodpovedá Zhotoviteľ. Zhotoviteľ nesmie poveriť svojich zamestnancov ani zamestnancov svojich subdodávateľov prácou, na ktorú nie sú odborne spôsobilí v súlade s požiadavkami platných právnych predpisov na zaistenie BOZP.
   7. V prípade porušenia povinnosti dodržiavať bezpečnosť práce sa Zhotoviteľ zaväzuje zaplatiť Objednávateľovi zmluvnú pokutu vo výške 550 Eur, a to za každé jednotlivé porušenie takejto povinnosti. Uhradením zmluvnej pokuty nie je dotknutý nárok Objednávateľ na náhradu škody, ktorá vznikla porušením tejto povinnosti, a to v celom rozsahu, t. j. aj v rozsahu prevyšujúcom zmluvnú pokutu.
   8. Objednávateľ má právo, a to bez ovplyvnenia konečnej ceny a termínu dokončenia prác, pozastaviť práce vykonávané Zhotoviteľom v objekte spoločnosti v prípade, ak Zhotoviteľ poruší platné zásady a predpisy v oblasti BOZP/ PO. Pri opakujúcom sa podobnom správaní zástupcu Zhotoviteľa to môže viesť k vydaniu príkazu, aby opustil objekt spoločnosti.
7. **ZÁSADY SPRÁVANIA SA PRI VSTUPE DO ZÁVODU A VÝROBNÝCH PRIESTOROV** 
   1. Zhotoviteľ musí počas doby trvania tejto zmluvy dodržiavať všetky **zásady pri vstupe do areálu**:
8. absolútny **zákaz vstupu** do areálu po požití a **pod vplyvom alkoholických nápojov**, omamných a psychotropných látok,
9. v priestoroch celého závodu je **povinné nosenie reflexnej vesty** a **zakázané fajčiť** (okrem miesta nato určeného),
10. platí prísny zákaz vstupu zvierat do objektu,
11. povolený **rýchlostný limit** pre pohyb osobných a nákladných áut v objekte je **5 km/hod**,
12. vstupom do areálu Objednávateľa, Zhotoviteľ vstupuje do online priestoru monitorovaného kamerovým systémom, ktorého súčasťou je záznam s identifikovateľnými osobami, ide o spracúvanie osobných údajov, ktoré podlieha pravidlám GDPR. Objednávateľ môže spracúvať osobné údaje v tomto rozsahu:
13. podobizeň tváre, postavu a iné viditeľné fyzické a fyziologické znaky,
14. správanie sa v monitorovanom priestore,
15. lokalizačné údaje (čas zotrvania v monitorovanom priestore),
16. EVČ vozidla.
17. Objednávateľ v žiadnom prípade prostredníctvom kamerového systému nespracúva osobné údaje osobitnej kategórie (napr. biometrické údaje, údaje o zdraví a pod.),
18. kamerové záznamy môžu byť poskytnuté orgánom činným v trestnom konaní, súdom, právnemu zastúpeniu, poisťovateľovi, SBS, oprávneným zamestnancom a orgánom Objednávateľa. Účelom je zvýšenie bezpečnosti a poriadku, ochrany majetku vo vlastníctve a správe,
19. a ostatné zásady a pravidlá, s ktorými je Zhotoviteľ oboznámený pri vstupnom školení.
    1. Zhotoviteľ musí počas doby trvania tejto zmluvy dodržiavať všetky zásadyplatné **v oblasti hygieny a bezpečnosti potravín pri vstupe do výrobných priestorov**:
20. pred vstupom do výrobných priestorov je potrebné sa prezliecť do čistého pracovného odevu (ak nemá, tak jednorazový plášť - zapnutý) a povinnosť použiť bezpečnostnú obuv, pokrývku hlavy červenej farby zakrývajúcu všetky vlasy. Muži, ktorí majú strnisko, musia mať vo výrobe rúško na bradu. Je zakázaný vstup do výroby v krátkych nohaviciach;
21. vstup do výrobných priestorov je povolený len cez hygienickú slučku (t.j. umyť ruky mydlom pod tečúcou vodou a použiť dezinfekčný prostriedok na ruky);
22. vo výrobných priestoroch platí zákaz nosenia šperkov, tzn. hodiniek, náhrdelníkov, náramkov, nalepovacích nechtov, umelých mihalníc, náušníc. Pokiaľ nie je možné náušnice zložiť, je nutné ich prelepiť farebnou náplasťou.
23. nenosiť do výrobných priestorov žiadne osobné veci, nápoje a jedlo, nejesť a nepiť vo výrobných priestoroch a tam, kde sa to zakazuje (ani žuvať žuvačku),
24. udržovať poriadok a čistotu vo svojom pracovnom priestore, pri prerušení alebo ukončení práce odovzdať pracovný priestor čistý,
25. zákaz vnášania sklenených predmetov, kovových sponiek a špendlíkov do výrobných priestorov, zákaz používania nožov s odlamovacou čepeľou,
26. drobné predmety nevyhnutné k výkonu práce musia byť bezpečným spôsobom uchovávané v uzatvárateľných nádobách (zákaz odkladania do obalov od téglikov od jogurtov),
27. fyzicky oddeliť pracovný priestor od ostatných výrobných priestorov počas prác (napr. plachtou),
28. pracovníci externých firiem pracujúci vo výrobných priestoroch Zvolenská mliekareň s.r.o. nesmú trpieť infekčným ochorením (napr. Salmonela, Campylobacter..).
29. udržiavať čistotu na toaletách, a pred opätovným vstupom do výrobných priestorov si umyť a vydezinfikovať ruky (trvanie oplachu teplou vodou minimálne 20 sek.).
    1. Zhotoviteľ prehlasuje, že všetci pracovníci, ktorí sa budú podieľať na uskutočnení zákazky, boli pred nástupom k výkonu prác oboznámení s predpismi a zásadami správania sa pri vstupe do závodu a výrobných priestorov a budú sa nimi radiť.
    2. V prípade porušenia povinnosti dodržiavať platné zásady správania sa pri vstupe do závodu a výrobných priestorov sa Zhotoviteľ zaväzuje zaplatiť Objednávateľovi zmluvnú pokutu vo výške 550 Eur, a to za každé jednotlivé porušenie takejto povinnosti. Uhradením zmluvnej pokuty nie je dotknutý nárok Objednávateľa na náhradu škody, ktorá vznikla porušením tejto povinnosti, a to v celom rozsahu, t. j. aj v rozsahu prevyšujúcom zmluvnú pokutu.
    3. Objednávateľ má právo, a to bez ovplyvnenia konečnej ceny a termínu dokončenia prác, pozastaviť práce vykonávané Zhotoviteľom v objekte spoločnosti v prípade, ak Zhotoviteľ poruší platné zásady a predpisy v oblasti vstupu do výrobných priestorov a závodu. Pri opakujúcom sa podobnom správaní zástupcu Zhotoviteľa to môže viesť k vydaniu príkazu, aby opustil objekt spoločnosti.
30. **ZÁVEREČNÉ USTANOVENIA**
    1. Zhotoviteľ berie na vedomie, že predmet dodania je predmetom žiadosti o nenávratný finančný príspevok z PRV SR 2014 – 2020 . Zhotoviteľ sa preto zaväzuje v prípade následného uzavretia Zmluvy o poskytnutí nenávratného finančného príspevku medzi Objednávateľom ako konečným prijímateľom pomoci a poskytovateľom podpory (ďalej len "Zmluva o NFP") strpieť výkon kontroly/auditu súvisiaceho s predmetom dodania kedykoľvek počas platnosti a účinnosti Zmluvy o poskytnutí NFP oprávnenými osobami na výkon tejto kontroly/auditu a poskytnúť im všetku potrebnú súčinnosť. Zmluvné strany sa dohodli, že Objednávateľ má právo odstúpiť od tejto zmluvy v prípade, kedy ešte nedošlo k plneniu z tejto zmluvy, a výsledky administratívnej finančnej kontroly, ktoré vykoná orgán poskytujúci nenávratný finančný príspevok, neumožnia použiť žiadaný nenávratný finančný príspevok na financovanie predmetu kúpy podľa tejto zmluvy. Oprávnenými osobami na výkon kontroly/auditu sú osoby, ktoré sú ako oprávnené osoby na túto činnosť uvedené v predpisoch upravujúcich žiadanie a poskytovanie nenávratného finančného príspevku a v Zmluve o NFP.
    2. Zmluvné strany súhlasia, aby oprávnení zamestnanci Pôdohospodárskej platobnej agentúry, Ministerstva pôdohospodárstva a rozvoja vidieka Slovenskej republiky, orgánov Európskej únie a ďalšie oprávnené osoby, v súlade s právnymi predpismi Slovenskej republiky a predpismi Európskej únie, vykonali voči zmluvným stranám kontrolu/audit dokumentácie a vecnú kontrolu skutočností súvisiacich s vykonaním obstarávania na predmet plnenia podľa tejto zmluvy, skutočností súvisiacich s realizáciou predmetu plnenia podľa tejto zmluvy a skutočností súvisiacich s poskytnutím nenávratného finančného príspevku na základe Zmluvy o poskytnutí nenávratného finančného príspevku uzavretej s Pôdohospodárskou platobnou agentúrou. Zmluvné strany sa zaväzujú kontrolu strpieť a poskytnúť týmto osobám nevyhnutnú súčinnosť.
    3. Na vzťahy medzi zmluvnými stranami vyplývajúce z tejto Zmluvy, ale ňou výslovne neupravené sa vzťahujú príslušné ustanovenia obchodného zákonníka.
    4. Zmeny a doplnky obsahu Zmluvy možno uskutočniť len písomne.
    5. Počas doby platnosti a účinnosti Zmluvy o plnení zákazky nemôže dôjsť k žiadnej zmene (dodatkom alebo jednostranne) tých častí Zmluvy o plnení zákazky, ktoré boli predmetom hodnotenia v zmysle Hodnotiacich kritérií v procese obstarávania predmetu Zmluvy.
    6. Zmluva nadobúda platnosť a účinnosť jej podpisom oboma zmluvnými stranami.

Pri povinne zverejňovaných zmluvách je účinnosť zmluvy naviazaná na jej zverejnenie. Každá zmluva alebo dodatok uzavretý povinnou osobou, ktorý podlieha povinnosti zverejnenia podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácii) v znení neskorších predpisov, musí byť zverejnená v Centrálnom registri zmlúv, alebo na webovom sídle Obstarávateľa (s ohľadom na kategóriu povinnej osoby). V nadväznosti na zákon č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov, ak Obstarávateľ nezverejnil uzavretú zmluvu, resp. dodatok k zmluve v lehote do 3 mesiacov od jej podpísania, má sa za to, že takáto zmluva alebo dodatok vôbec nevznikla. Rovnako nie je dovolené plnenie zmluvy ešte pred dátumom jej účinnosti.

* 1. Keďže na financovanie predmetu dodania podľa tejto Zmluvy žiada Objednávateľ nenávratný finančný príspevok z fondov Európskej únie (ďalej len „Žiadosť“), teda Objednávateľ má záujem realizovať dielo podľa tejto Zmluvy zo zdrojov získaných Žiadosťou.
  2. Zhotoviteľ berie na vedomie, že je povinný sa registrovať v registri partnerov verejného sektora podľa zákona č. 315/2016 Z.z. o registri partnerov verejného sektora, a to vzhľadom na to, že na základe tejto Zmluvy prijíma prostriedky zo štátneho rozpočtu, resp. dodáva tovary/služby/práce osobe, ktorá  prijíma finančné prostriedky zo štátneho rozpočtu (Objednávateľovi), keďže Objednávateľ financuje predmet zmluvy z fondov EU. Poskytovateľ prehlasuje, že je v súvislosti s touto Zmluvou registrovaný v registri partnerov verejného sektora podľa zákona č. 315/2016 Z.z. o registri partnerov verejného sektora, a zaväzuje sa byť registrovaný v uvedenom registri aspoň po dobu trvania zmluvy. Trvanie zmluvy sa rozumie doba, počas ktorej partner verejného sektora prijíma finančné prostriedky alebo nadobúda majetok, práva k majetku alebo iné majetkové práva

V prípade porušenia tejto povinnosti je Zhotoviteľ povinný zaplatiť Objednávateľovi zmluvnú pokutu vo výške celej ujmy, ktorú Objednávateľ bude musieť v súvislosti s porušením povinnosti registrácie Zhotoviteľa v uvedenom  registri, znášať (najmä sankcie, pokuty, povinnosť vrátiť príspevok, a pod.). Zmluvnou pokutou nie je dotknuté právo Objednávateľa domáhať sa voči Zhotoviteľovi  náhrady škody v celom rozsahu, a to aj škody presahujúcej výšku zmluvnej pokuty

* 1. Zmluvné strany vyhlasujú, že Zmluvu riadne prečítali, jej obsahu porozumeli a na znak súhlasu ju podpisujú.
  2. Zmluva je vyhotovená v štyroch rovnopisoch, po dve vyhotovenia pre každú Zmluvnú stranu.
  3. Neoddeliteľnou súčasťou tejto Zmluvy o dielo sú:

**Príloha č.1** – Rozpočet- Nacenený Výkaz výmer

**Príloha č.2** – Údaje o subdodávateľoch

**Príloha č. 3** – Plán - harmonogram predbežných termínov realizácií

**Za Zhotoviteľa: Za Objednávateľa:**

V ...................., dňa ................... V ......................., dňa ...................

.................................................... ....................................................